**E L Ő T E R J E S Z T É S**

**Szombathely Megyei Jogú Város Közgyűlése Kulturális, Oktatási és Civil Bizottsága**

**2020. június havi ülésére**

**Javaslat Óvodapedagógiai szakmai nap megrendezésére**

Szombathely Városa a Gyermekek Világnapjához (szeptember 20.) kapcsolódóan, 2018. évben első alkalommal, hagyományteremtő szándékkal szervezett óvodapedagógiai napot. A rendezvény szervezésében 2018. és 2019. évben is együttműködő partnerként részt vett az Óvodavezetői Munkaközösség, a Szombathelyi Intézményközi Esélyegyenlőségi Munkaközösség, valamint a Közoktatási Szakértők Országos Egyesületének Vas Megyei Szervezete.

A szakmai program mindkét évben két részből állt:

- rajzpályázat került meghirdetésre a város a 3-6 éves óvodásai részére. Az óvodák csoportonként maximum két képet választottak ki, és küldtek be. A beérkezett alkotásokat szakmai zsűri értékelte, és kiválasztotta a legjobbnak ítélt 30 alkotást.

A beküldött közel 200 kép egy kiállítás keretében 2 héten keresztül volt megtekinthető a Városháza Aulájában. A legjobb 30 alkotás készítői a kiállítás megnyitóval egybekötött ünnepség keretében elismerésben (oklevél, saját alkotás fotón, és rajzfelszerelésekből álló ajándékcsomag) részesültek.

A kiválasztásra nem került gyermekrajzok az óvodákban, helyi kiállítás keretében voltak megtekinthetőek.

* A rendezvénymásodik napja konferenciával folytatódott. Ezen a napon az óvodák nevelés nélküli napot tartottak, így a Vas Megyei Pedagógiai Szakszolgálat munkatársaival, és a nem önkormányzati óvodák pedagógusaival együtt, több mint 300 fő vett részt a programon.

2018. évben az egészséges lélek és egészséges test témák köré illeszthető előadásokat halhattak a jelenlévők:

* 1. A magatartás, viselkedés nehézségei mögött álló éretlenség természete, a felszámolás lehetőségei,
  2. Miért nem működik a "Százszor megmondtam"? - avagy a sikeres nevelés kulcsa az érzelmi intelligencia
  3. A rendszeres testedzés jelentősége az óvodás korban. Mikor, mit, mennyit és hol sportoljanak?
  4. Az egészséges táplálkozás, ételallergia, ételintolerancia jelentősége gyermekkorban

címmel.

2019-ben a fő téma egy nagyon aktuális kérdés, az infokommunikációs technológia hatása volt. A szakmai napon az alábbi előadások hangzottak el:

* 1. Fejleszt, vagy rombol? A képernyő és az internet hatásai - A függőség kialakulása és megoldásaink,
  2. Atipikus fejlődés, mozgásszabályozás szerepe a tanulási zavarok kialakulásában,
  3. Nevelés és/vagy nevetés- humor a pedagógiában.

**2020. szeptember 18-21-én** harmadik alkalommal kerülne megrendezésre óvodapedagógiai szakmai nap „Esély a jövő nemzedékének” címmel.

A program az előző évekkel azonos módon 2 részből állna:

* rajzpályázatot hirdetnénk az óvodáknak „Otthon voltunk” címmel. A beküldött alkotások kiállításra kerülnének a Városháza aulájában, illetve a legszebbnek ítélt 30 alkotás készítője elismerésben részesülne;
* a szakmai program vonatkozásában 2020-ra két téma vetődött fel:

1. a gyermekbántalmazás, családon belüli erőszak felismerése, cselekvési lehetőség az óvoda részéről, és
2. a konfliktuskezelés, vagyis hogyan küzdjön meg a pedagógus a gyermekek, a szülők, és az egymás közötti konfliktushelyzetekkel, „mit tegyünk másként, mint régen”?

A rendezvény költsége a Szombathelyi Köznevelési GAMESZ költségvetésében rendelkezésre áll a 45/2019. (XI.26.) KOCB. sz. határozat alapján.

A második előadás megtartását a 2019. évi előzetes megkeresésünkre Pál Feri atya elfogadta. A veszélyhelyzetre való tekintettel a szervezési munkálatok leálltak, a jelen helyzetben úgy látjuk, hogy a rendezvény szeptemberi megtartásához a megfelelő feltételek biztosíthatóak (Bartók terem, vagy Sportház, vagy videokonferencia).

A hivatalos felkérés, és az óvodák 2020/2021. nevelési évre szóló munkatervének elkészítése miatt szükséges a rendezvény megtartásáról dönteni. A rendezvény nagy sikerére tekintettel kérem a Tisztelt Bizottság egyetértését a program megrendezéséhez

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjenek.

**Szombathely, 2020. június „ ”**

**/: Dr. László Győző :/**

**HATÁROZATI JAVASLAT**

**...../2020. (VI…..) KOCB. sz. határozat**

Szombathely Megyei Jogú Város Közgyűlésének Kulturális, Oktatási és Civil Bizottsága a 45/2019. (XI.26.) KOCB. sz. határozatban foglaltak alapján támogatja, hogy a Gyermekek Világnapjához kapcsolódóan - az előterjesztésben foglaltak figyelembe vételével - 2020. évben is megrendezésre kerüljön az óvodapedagógiai szakmai nap szeptember 18-21. napja között „Esély a jövő nemzedékének” címmel.

**Felelős:** Putz Attila, a Kulturális, Oktatási és Civil Bizottság elnöke

Dr. László Győző alpolgármester

Dr. Károlyi Ákos jegyző

(a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal